DA Den Europæiske Unions Tidende CE 78/373

(2004/C 78 E/0395)

SKRIFTLIG FORESPØRGSEL E-1543/03

af Proinsias De Rossa (PSE) til Kommissionen

(7. maj 2003)

Om: Fremstilling af anordninger og produkter, der kan anvendes til henrettelse eller tortur

Med bilag I til forslaget til Rådets forordning om handel med visse anordninger og produkter, der kan anvendes til henrettelse, tortur eller anden grusom, umenneskelig eller nedværdigende behandling eller straf (1) indføres et forbud mod eksport af anordninger og produkter, der kun kan anvendes til henrettelse, tortur eller anden grusom, umenneskelig eller nedværdigende behandling eller straf. Hvor mange af den slags anordninger og produkter fremstilles der i EU-medlemsstaterne, hvor og af hvem?

Samlet svar

afgivet på Kommissionens vegne af Christopher Patten

på skriftlige forespørgsler E-1540/03, E-1541/03, E-1542/03 og E-1543/03

(13. juni 2003)

Kommissionen er fremkommet med et forslag om, at Fællesskabet skal indføre restriktioner for handelen med visse anordninger og produkter, der kan anvendes til henrettelse, tortur eller anden grusom, umenneskelig eller nedværdigende behandling eller straf (1). Dette initiativ skal ses som en reaktion på en opfordring fra Europa-Parlamentet og Rådet.

Forslaget afspejler Unionens stærke modstand mod dødsstraf og tortur og anden grusom, umenneskelig eller nedværdigende behandling eller straf. Unionen fastlagde politiske retningslinjer herfor i 1998 og 2001. Unionen støtter desuden internationale konventioner, traktater og ordninger desangående. Forslaget er tillige på linje med resolutionerne om tortur, som er vedtaget af FN's Menneskerettighedskommission (også på indeværende års 59. samling), som bl.a. appellerer til FN-medlemsstaterne om at tage skridt, også i lovgivningshenseende, til at hindre og forbyde eksport af anordninger, der kan anvendes til tortur eller anden grusom, umenneskelig eller nedværdigende behandling. FN's særlige ordfører for tortur Theo van Boven nævner Kommissionens forslag i sin nylige rapport om emnet.

En undersøgelse med titlen »Crowd Control Technologies« (juni 2000), som Parlamentet har ladet foretaget, giver et indblik i produktion af og handel med nogle af de anordninger og produkter, som er anført i bilaget til forslaget.

Ifølge retningslinjerne for Unionens politik over for tredjelande vedrørende tortur eller anden grusom, umenneskelig eller nedværdigende behandling eller straf må der træffes foranstaltninger til at forhindre brug og produktion af de pågældende anordninger. I modsætning til handelshindringer henhører sådanne foranstaltninger imidlertid ikke under Fællesskabets enekompetence i henhold til EF-traktatens artikel 133. For nærværende mener Kommissionen, at det under henvisning til nærhedsprincippet er medlemsstaterne, der skal træffe foranstaltninger til at forhindre brug og produktion af de pågældende anordninger.

Rådets forordning (EF) nr. 150/2003 af 21. januar 2003 om suspension af told på visse våben og former for forsvarsmateriel vedrører suspension af tolden, hvis de pågældende våben eller det pågældende materiel anvendes af eller på vegne af militæret i en medlemsstat. Nogle former for materiel og produkter, der er anført i bilag I til den foreslåede forordning, som f.eks. elektriske bælter eller automatiske indsprøjtnings-systemer, der er udformet eller modificeret til henrettelse af mennesker ved indgivelse af dødelige kemiske stoffer, henhører under en KN-kode, der falder inden for de bredere kapitler i nomenklaturen i bilagene til forordning (EF) nr. 150/2003. Det fremgår imidlertid af Kommissionens forslag, at brug af udstyr, der er anført i bilag I, og som ingen eller i realiteten ingen anden praktisk brug har end anvendelse til dødsstraf eller tortur og anden grusom, umenneskelig eller nedværdigende behandling eller straf, strider mod Unionens politik og relevante internationale retsinstrumenter og derfor er ulovlig. Desuden gælder suspensionen af tolden på det pågældende materiel ikke længere, når forordningen i KOM(2002) 770 er vedtaget, da import heraf i sig selv vil være forbudt.

(1) KOM(2002) 770.